उधमपूर बस अपघात: दरीत कोसळून १६ जणांचा मृत्यू; अनेक जखमी, बचावकार्य सुरू

Mahaenews
A link to your homepage with your site title as anchor textJammu Kashmir Bus Accident | जम्मू-काश्मीरमधील उधमपूर जिल्ह्यात सोमवारी सकाळी प्रवाशांनी भरलेली बस खोल दरीत कोसळल्याने किमान १६ जणांचा मृत्यू झाला, तर अनेक जण गंभीर जखमी झाले आहेत. जखमींना तातडीने जवळच्या रुग्णालयात दाखल करण्यात आले असून मृतांचा आकडा वाढण्याची शक्यता प्रशासनाने व्यक्त केली आहे.
मिळालेल्या प्राथमिक माहितीनुसार, हा अपघात सकाळी सुमारे १० वाजण्याच्या सुमारास घडला. संबंधित बस रामनगरहून उधमपूरकडे जात असताना एका धोकादायक वळणावर चालकाचे नियंत्रण सुटले. त्यानंतर बस रस्त्यावरून घसरून प्रथम पलटी झाली आणि पुढे खोल दरीत कोसळली. अपघाताची माहिती मिळताच स्थानिक नागरिक, पोलीस आणि बचाव पथकांनी घटनास्थळी धाव घेतली. ढिगाऱ्याखाली अडकलेल्या प्रवाशांना बाहेर काढण्यासाठी युद्धपातळीवर बचावकार्य सुरू करण्यात आले आहे.
हेही वाचा     :                डिलिमीटेशन आणि महिला आरक्षणाचा संबंध काय? सुप्रिया सुळेंचा सवाल
जिल्हा प्रशासन आणि आपत्कालीन यंत्रणा घटनास्थळी दाखल झाली असून जखमींना त्वरित वैद्यकीय मदत पुरवली जात आहे. अपघाताचे नेमके कारण शोधण्यासाठी चौकशी सुरू करण्यात आली आहे. प्राथमिक अंदाजानुसार, रस्त्यावरील तीव्र वळण आणि वाहनावरील नियंत्रण सुटणे हे अपघातामागील प्रमुख कारण असल्याची शक्यता व्यक्त केली जात आहे.
या दुर्घटनेबद्दल राष्ट्रपती द्रौपदी मुर्मू यांनी तीव्र दुःख व्यक्त केले आहे. त्यांनी सामाजिक माध्यमावरील संदेशात मृतांच्या कुटुंबियांप्रती संवेदना व्यक्त करत जखमींच्या प्रकृतीत लवकर सुधारणा व्हावी, अशी प्रार्थना केली आहे. पंतप्रधानांनीही या घटनेवर शोक व्यक्त करत प्रशासनाला आवश्यक ती सर्व मदत उपलब्ध करून देण्याचे निर्देश दिल्याची माहिती अधिकृत सूत्रांनी दिली आहे.